Serikali yatoa ahadi kutuma walimu Kaskazini Mashariki

Serikali yatoa ahadi kutuma walimu Kaskazini Mashariki 

WIZARA ya Elimu imetangaza mpango wa dharura wa kutuma walimu katika eneo la Kaskazini Mashariki mwa Kenya ambapo elimu imesitishwa, baada ya walimu kufurushwa kufuata tishio la ugaidi. Takriban walimu 2,340 ambao si wenyeji wa eneo hilo walindolewa na Tume ya Uajiri wa Walimu (TSC) kufuatia tishio la ugaidi. 
Hii ni baada ya washukiwa wa ugaidi kuvamia eneo la Kamuthe Kaunti ya Garissa ambapo walimu watatu waliuawa. Hata hivyo. Prof George Magoha, Waziri wa Elimu alitangaza kuwa walimu wengi ambao si wenyeji wanatarajiwa kutumwa eneo hilo.
Watoto wote nchini Kenya ni sawa. Hakuna aliye bora zaidi ya mwingine hata kama anatoka eneo gani wote ni watoto wetu. Serikali inapania kutuma walimu eneo hilo na kuhakikisha usalama wao unaboreshwa sawia na watoto wetu, alisema waziri huyo. 
Prof Magoha alisema walimu ambao ni wenyeji pamoja na wale ambao si wenyeji wataimarisha elimu eneo hilo ambalo kwa sasa, sekta hiyo imedorora. Aliwahakikishia wakazi, watoto na uongozi wa eneo la Kaskazini Mashariki ya kwamba sekta ya elimu itaimarika. 
Sekta ya elimu imeathirika pakubwa tangu TSC iwaondoe walimu ambao si wenyeji wa eneo hilo, kufuatia tishio la ugaidi la wanamgambo wa kundi la Al Shabaab ambao wamekuwa wakivamia si Kaskazini Mashariki mwa Kenya. Uongozi wa eneo hilo umeamua kutuma wafanyikazi wa kaunti na watu wakujitolea kufunza wanafunzi baada ya walimu kuondolewa.